bluuebunny/crossref_metadata_2025 huggingface dataset:
Ο ρόλος του υποξικού παράγοντα στην ανοσοφλεγμονώδη και αγγειογενετική ρύθμιση του καρκίνου
Authors: Ηλιόπουλος Όθων
Published: January 2014

Patients with Von Hippel-Lindau (VHL) disease develop multiple, synchronous or metachronous clear cell carcinomas, hemangioblastomas of the central nervous system, pheochromocytomas and papillary cystadenomas of the pancreas, middle ear, epidydimal cyst and adnexal organs. The protein encoded by the VHL gene (pVHL) is a tumor suppressor protein that serves as the cognate receptor of an intracellular E3 ubiquitin ligase that targets proteins for ubiquitination and proteasomal degradation. The best studied substrates of pVHL are the alpha regulatory subunits of hypoxia inducible factor 1 and 2 (HIF). Preclinical experiments and human renal cell carcinoma analysis strongly suggest that regulation of HIF2a by pVHL is necessary and sufficient for suppression of renal cell carcinoma development. In this thesis we present how we developed a cell-based assay suitable for high throughput screen. We used this assay to screen a collection of small molecule chemical compounds and we discovered eight inhibitors of HIF2a activity. We then went into showing that these compounds selectively decrease HIF-2a translation in an mTOR independent manner, by enhancing the binding of Iron Regulatory Protein 1 (IRP1) to an Iron-Responsive Element (IRE) within the 5’-untranslated region (UTR) of the HIF-2a message. Knocking down the expression of IRP1 by shRNA abolished the effect of the compounds. Hypoxia de-repressed HIF-2a translation by disrupting the IRP1- HIF-2a IRE interaction. These small molecules can be used as lead structures for the development of anticancer and anti-inflammatory drugs that work via inhibition of HIF2a. In addition, the chemical biology linked to these compounds shed light into an old question of cellular physiology. It is known that cells transiently adapt to hypoxia by globally decreasing protein translation. However, specific proteins needed to respond to hypoxia evade this translational repression. The mechanisms of this phenomenon remained unclear. Our work describes a molecular mechanism by which translation of the HIF-2a message is maintained during conditions of cellular hypoxia through inhibition of IRP-1 dependent repression.
Μελέτη της επίδρασης της χορήγησης εκχυλίσματος φιστικιού Αιγίνης για την πρόληψη και θεραπεία της αθηρωμάτωσης σε ζωϊκό πρότυπο
Authors: Μαρίνου Αικατερίνη
Published: January 2014

Οι καρδιαγγειακές νόσοι αποτελούν την κυριότερη αιτία θνησιμότητας στη σύγχρονη κοινωνία, ενώ η αθηρωμάτωση είναι ο κυριότερος παθογενετικός μηχανισμός. Διατροφή πλούσια σε λιπαρές ουσίες καθώς και το οξειδωτικό stress, ενέχονται ως παράγοντες κινδύνου για τη δημιουργία και ανάπτυξη αθηρωματικών πλακών. Αντιοξειδωτικές ουσίες που παράγονται από φυτά και κυρίως οι πολυφαινόλες έχει αποδειχτεί ότι αναστέλλουν την εξέλιξη της αθηρωμάτωσης. Οι επιδράσεις του Φιστικιού Αιγίνης (Pistacia vera), εγχώριου προϊόντος της Μεσογείου και ειδικά της Ελλάδας, που συχνά συμπεριλαμβάνεται στο διαιτολόγιό μας, αναφέρονται στην παρούσα έρευνα, για πρώτη φορά εξ’ όσων γνωρίζουμε, χρησιμοποιώντας ως ζωικό πρότυπο της αθηρωμάτωσης τον κόνικλo. Χρησιμοποιήθηκαν 32 κόνικλοι φυλής New Zealand White, οι οποίοι χωρίστηκαν στις ακόλουθες τέσσερις ομάδες, με βάση το διαιτητικό πρωτόκολλο, που εφαρμόστηκε: κυλινδροποιημένη ξηρά τροφή (Ομάδα ΕΛ), τροφή εμπλουτισμένη με χοληστερόλη περιεκτικότητας 1% (Ομάδα ΧΟΛ-1%), τροφή εμπλουτισμένη με χοληστερόλη περιεκτικότητας 1% και έλαιο P. vera 5% (Ομάδα ΧΟΛ-1%+Λ), και, τέλος, τροφή εμπλουτισμένη με χοληστερόλη περιεκτικότητας 1% και μεθανολικό εκχύλισμα P. vera 1%, για χρονικό διάστημα τριών μηνών (Ομάδα ΧΟΛ-1%+ΕΚΧ). Για την ανάλυση των εκχυλισμάτων του κυκλοεξανίου και της μεθανόλης αναπτύχτηκαν αναλυτικές μέθοδοι αέριας χρωματογραφίας (GC-MS) και υγρής χρωματογραφίας LC-DAD-ESI(-)-MS/MS. Δείγματα αίματος των ζώων ελήφθησαν στην αρχή της έρευνας αλλά και μία φορά κάθε μήνα, για την εκτίμηση του λιπιδαιμικού προφίλ και της υπεροξείδωσης των λιπιδίων. Όλα τα ζώα ευθανατώθηκαν μετά το πέρας των 3 μηνών, ενώ η αορτή, το ήπαρ, τα επινεφρίδια, το μυοκάρδιο και οι νεφροί εξετάστηκαν ιστολογικά. Μεταβολές στο προφίλ των λιπιδίων των ομάδων ΧΟΛ-1%, ΧΟΛ-1%+Λ και ΧΟΛ-1%+ΕΚΧ ήταν αναμενόμενες σύμφωνα με τη βιβλιογραφία, ενώ στατιστικά υψηλότερες ήταν οι συγκεντρώσεις της ολικής χοληστερόλης, της HDL- και LDL χοληστερόλης και των τριγλυκερίδιων των ομάδων ΧΟΛ-1%+Λ και ΧΟΛ-1%+ΕΚΧ. Οι ομάδες ΧΟΛ-1% και ΧΟΛ-1%+ΕΚΧ δεν παρουσίασαν στα­τιστικά σημαντικές μεταβολές στην ολική χοληστερόλη και στην LDL-χοληστερόλη. Η χορήγηση του ελαίου και του εκχυλίσματος είχε ως αποτέλεσμα τη σημαντική αύξηση της HDL χοληστερόλης και τη μη σημαντική μείωση της LDL-χοληστερόλης (% ποσοστιαία μεταβολή) στις ομάδες ΧΟΛ-1%+Λ και ΧΟΛ-1%+ΕΚΧ σε σύγκριση με την ομάδα ΧΟΛ-1%. Οι τιμές των τριγλυκεριδίων της ομάδας ΧΟΛ-1%+Λ ήταν αυξημένες με στατιστική σημαντικότητα σε σχέση με την ομάδα ΧΟΛ-1% καθ’όλη τη διάρκεια της μελέτης. Οι τιμές της μαλονοδιαλδεύδης (MDA) ήταν σημαντικά χαμηλότερες στην ομάδα ΧΟΛ-1%+ΕΚΧ σε σχέση με τις ομάδες ΧΟΛ-1% και ΧΟΛ-1%+Λ. .................
Η επίδραση της ενδοαορτικής αντλίας αντιώθησης στη στεφανιαία ροή σε φυσιολογικό μυοκάρδιο και μετά από μακράς διάρκειας ισχαιμία
Authors: Μπόνιος Μιχαήλ
Published: January 2014

Εισαγωγή: Μελέτες πάνω στη επίδραση της Ενδοαορτικής Αντλίας Αντιώθησης(ΕΑΑ) στη στεφανιαία ροή έχουν δώσει αντικρουόμενα αποτελέσματα. Σκοπός της παρούσας μελέτης ήταν η μέτρηση των μεταβολών της στεφανιαίας ροής υπό την επίδραση της ΕΑΑ τόσο σε φυσιολογικό μυοκάρδιο όσο και στη φάση της επαναιμάτωσης, μετά από παρατεταμένη ισχαιμία. Μέθοδος: Σε 14 πειραματόζωα (χοίροι) τοποθετήθηκε ασκός ΕΑΑ (30 cc) στην κατιούσα θωρακική αορτή. Ακολουθούσε διάνοιξη της θωρακικής κοιλότητας και απολίνωση του μέσου τμήματος της προσθίας κατιούσας στεφανιαίας αρτηρίας (ΠΚΣΑ) για 1 ώρα, ενώ ακολουθούσε επαναιμάτωση διάρκειας 2 ωρών. Η επίδραση της ΕΑΑ στη συστολική αορτική πίεση (ΣΑΠ) στην τελοδιαστολική αορτική πίεση (ΤΔΑΠ) και στη μέση τιμή της στεφανιαίας ροής μετρήθηκε στο φυσιολογικό μυοκάρδιο (πρό της πρόκλησης ισχαιμίας) και στη διάρκεια της επαναιμάτωσης, με την ΕΑΑ τόσο ενεργοποιημένη όσο και εκτός λειτουργίας Αποτελέσματα: Η ΕΑΑ επέφερε ελάττωση της ΣΑΠ και της ΤΔΑΠ τόσο στο φυσιολογικό όσο και στο επαναιματούμενο μυοκάρδιο. Στο φυσιολογικό μυοκάρδιο η ΕΑΑ επέφερε ελάτωση της μέσης τιμής της στεφανιαίας ροής κατά 7.7±4.4% (p<0.001). Στο 2ο, 15ο, 30ο, 60ο, 90ο και 120ο λεπτό της επαναιμάτωσης, η ενεργοποίηση της ΕΑΑ επέφερε αύξηση της μέσης τιμής της στεφανιαίας ροής κατά 11.5±6.8%, 8.0±7.0%, 11.2±6.9%, 12.4±12.9%, 23.5±9.9% και 8.9±6.9% αντίστοιχα (p<0.05). Συμπέρασμα: Στο φυσιολογικό μυοκάρδιο η ΕΑΑ προκάλεσε ελάττωση της στεφανιαίας ροής πιθανόν λόγω της ελάττωσης της μυοκαρδιακής κατανάλωσης οξυγόνου, ως αποτέλεσμα της ελάττωσης του μεταφορτίου της αριστερής κοιλίας. Αντίθετα, στη φάση της επαναιμάτωσης η ΕΑΑ προκάλεσε αύξηση της στεφανιαίας ροής και το αποτέλεσμα αυτό πιθανόν να έχει ευεργετική δράση στις περιοχές του μυοκαρδίου που χαρακτηρίζοται από το φαινόμενο μη επαναρροής.
Συσχέτιση της μικροαλβουμινουρίας με τις ελαστικές ιδιότητες της ανιούσας θωρακικής αορτής
Authors: Αντωνιάδης Δημήτριος
Published: January 2014

Η μικροαλβουμινουρία (ΜΑ) κατέχει σημαντικό προγνωστικό ρόλο στην εκτίμηση του καρδιαγγειακού κινδύνου στους ασθενείς με ιδιοπαθή αρτηριακή υπέρταση (ΑΥ) . Θεωρείται δείκτης γενικευμένης αγγειακής βλάβης που δεν περιορίζεται μόνο στο νεφρικό σπείραμα. Αν οι μηχανικές ιδιότητες της αορτής ενέχονται σ'αυτή τη διαδικασία δεν είναι καθορισμένο. Προς την κατεύθυνση αυτή εκτιμήθηκε η ελαστικότητα της ανιούσης θωρακικής αορτής σε 162 μη διαβητικούς ασθενείς με ανεπίπλεκτο ιδιοπαθή ΑΥ σταδίου ΙΙ προς ΙΙΙ (ηλικίας 54+-10 ετών, 82 άνδρες, 75 με ΜΑ[μέση απέκκριση αλβουμίνης 20-200mg/24ωρο σε 3 διαδοχικές συλλογές ούρων 24ωρου] και 87 νορμοαλβουμινουρικοί). Η αορτική διατασιμότητα (ΑοΔ) και το αορτικό strain (AoS) υπολογίστηκαν συνδυάζοντας υπερηχογραφικές μετρήσεις των διαμέτρων της αορτής με σφυγμομανομετρικές μετρήσεις της ΑΠ στον βραχίονα. Οι 2 υποομάδες ασθενών με και χωρίς ΜΑ παρουσίαζαν παρόμοια δημογραφικά στοιχεία και επίπεδα λιπιδίων πλάσματος. Οι ασθενείς με ΜΑ είχαν σημαντικά υψηλότερη συστολική ΑΠ, πίεση σφυγμού και δείκτη μάζας αριστεράς κοιλίας (ΔΜΑΚ), συγκρινόμενοι με τους νορμοαλβουμινουρικούς ασθενείς. Και οι 2 δείκτες ελαστικότητας της αορτής ήταν σημαντικά ελατωμένοι στους ασθενείς με ΜΑ συγκριτικά με αυτούς χωρίς ΜΑ (1,6+-0,9 έναντι 3,2+-2,1 dyne-1.cm2.10-6, p<0,001 και 0,039+-0,017 έναντι 0,069+-0,019, p<0,001, αντίστοιχα). Οι δείκτες ελαστικότητας της αορτής συσχετίζονταν αρνητικά με την 24ωρη απέκκριση αλβουμίνης ούρων (ΑΑΟ) (p<0,001) και το ΔΜΑΚ (p<0,001), ενώ η ΑΑΟ συσχετιζόταν θετικά με το ΔΜΑΚ (p<0,001). Εφαρμόζοντας μοντέλα πολλαπλής ανάλυσης παλινδρόμησης διαπιστώθηκε ότι η ηλίκία, η μέση ΑΠ και η ΑΑΟ συσχετιζόταν ανεξάρτητα με την ΑοΔ και το ΑοS στον συνολικό πληθυσμό της μελέτης (p<0,001 για όλες τις συσχετίσεις). Συμπερασματικά στους υπερτασικούς ασθενείς με ΜΑ έχουμε μία περεταίρω επιδείνωση των ελαστικών ιδιότητων της αορτής συγκριτικά με τους μη έχοντες ΜΑ. Οι δυσμενείς συνέπειες που προκαλούνται από την αύξηση της σκληρίας των μεγάλων αγγείων, ενδεχομένως αποτελούν μια λογική εξήγηση για τον αυξημένο καρδιαγγειακό κίνδυνο των ασθενών με ιδιοπαθή ΑΥ και ΜΑ.
Η θεατρική ζωή του Πειραιά
Authors: Μπρεντάνου Αικατερίνη
Published: January 2014

Η ανασύσταση όλων των πτυχών της πειραϊκής θεατρικής ζωής από TIC απαρχές της (η πρώτη παράσταση δόθηκε το 1856 από Γάλλους και Άγγλους στρατιώτες του κατοχικού στόλου) ως το 1922, έτος που άλλαξε δραστικά το πρόσωπο του Πειραιά με την εγκατάσταση των προσφυγών στην πόλη, αποτελεί το θέμα της παρούσας διδακτορικής διατριβής. Όπως η έρευνα κατέδειξε (συστηματική αποδελτίωση των πηγών της εποχής, κυρίως του πειραϊκού τύπου, σε συνδυασμό με την έρευνα σε Αρχεία Προγραμμάτων και στις υπάρχουσες βάσεις δεδομένων) η συνολική θεατρική δραστηριότητα εκτείνεται σε παραπάνω από πέντε χιλιάδες (5.000) παραστάσεις και είκοσι έξι (26) θέατρα. Από τις μάντρες που πρώτες φιλοξένησαν διερχόμενους από τον Πειραιά θιάσους μέχρι τις μαρμάρινες αίθουσες του Δημοτικού θεάτρου Πειραιά και από το λυρικό θέατρο Φαλήρου μέχρι το λαϊκό θεατρίδιο Απόλλων, από το θέατρο Τσόχα και το θέατρο Διονυσιάδου με τους μονίμους πειραϊκούς θιάσους μέχρι τους κινηματογράφους και τα κινηματοθέατρα όλες οι παραστάσεις καταγράφονται και αναλύονται. Ο πλούτος του δραματολογίου, το ύφος των παραστάσεων, η ποικιλία των θεαμάτων, ο πολύμορφος γενικά χαρακτήρας της θεατρικής ζωής του Πειραιά σε συνάρτηση με την οικονομική δυναμική και την κοινωνική διαστρωμάτωση της πόλης προσδιορίζουν την ιδιαιτερότητά της και συνθέτουν την εικόνα μιας δυναμικά εξελισσόμενης θεατρικής ζωής, άγνωστης έως σήμερα.
Βιομηχανικά ατυχήματα
Authors: Κωνσταντινίδου Αργυρή-Μυρτώ
Published: January 2014

Τα μεγάλα βιομηχανικά ατυχήματα των τελευταίων δεκαετιών ανέδειξαν το θέμα της υιοθέτησης μέτρων για την ασφάλεια των χημικών εγκαταστάσεων. Την ίδια χρονική περίοδο, το Health and Safety Executive της Μ. Βρετανίας υποστήριζε ότι πολύ μεγάλο ποσοστό των ατυχημάτων που γίνονται στο χώρο εργασίας οφείλεται στον ανθρώπινο παράγοντα. Στην πρόβλεψη των ατυχημάτων ιδιαίτερα κρίσιμη παράμετρος είναι ο ανθρώπινος παράγοντας και αυτό οφείλεται στην υποκειμενικότητα των μεθόδων που χρησιμοποιούνται για την εκτίμηση της ανθρώπινης αξιοπιστίας, μαζί με την έλλειψη και την αβεβαιότητα των δεδομένων που σχετίζονται με τον ανθρώπινο παράγοντα, καθώς και με την πολυπλοκότητα του. Μετά από τη συλλογή δεδομένων, που αφορούν σε βιομηχανικά ατυχήματα μεγάλης έκτασης στον Ευρωπαϊκό χώρο της πετροχημικής βιομηχανίας, διαπιστώθηκε ότι ο ανθρώπινος παράγοντας συνεισφέρει στην πρόκληση μεγάλου ατυχήματος έως και 38%, ενώ επηρεάζεται από πλήθος παραμέτρων όπως η εκπαίδευση, οι διαδικασίες, η επίβλεψη, το είδος των διεργασιών και η οργάνωση - διαχείριση. Από την επεξεργασία των στοιχείων της Ελληνικής Πετροχημικής Βιομηχανίας προέκυψε ότι το ποσοστό των συμβάντων που αποδίδεται στον ανθρώπινο παράγοντα φτάνει το 46% και στον οργανωτικό παράγοντα το 37% επί του συνόλου των συμβάντων. Με βάση τα παραπάνω αποτελέσματα κρίνεται απαραίτητη η συμμετοχή του ανθρώπινου παράγοντα στις ακολουθίες ατυχημάτων προκειμένου να εκτιμηθεί η συμβολή του στην πρόκληση και στην εξέλιξη βιομηχανικού ατυχήματος. Για την εκτίμηση αυτή αναπτύχθηκε ένα μοντέλο πρόβλεψης της ανθρώπινης αξιοπιστίας με τη βοήθεια της ασαφούς λογικής. Το μοντέλο αυτό, λαμβάνοντας υπόψη τους παράγοντες που επηρεάζουν την ανθρώπινη αξιοπιστία, δίνει αριθμητικά αποτελέσματα για την πιθανότητα ανθρώπινου λάθους και την εκτίμηση της ανθρώπινης αξιοπιστίας σε βιομηχανικό περιβάλλον. Με χρήση του μοντέλου επιτυγχάνεται ποσοτικοποίηση ακολουθιών ατυχημάτων που εμπεριέχουν τον ανθρώπινο παράγοντα. Από τον υπολογισμό της πιθανότητας έλευσης ατυχήματος και όταν η πιθανότητα που υπολογίζεται δεν βρίσκεται σε αποδεκτά επίπεδα μπορούν να προταθούν μέτρα αύξησης της ασφάλειας, τα οποία σχετίζονται με την διαχείριση του ανθρώπινου παράγοντα. Το μοντέλο εφαρμόστηκε σε συγκεκριμένες ακολουθίες ατυχημάτων που αποτελούν τυπικά βιομηχανικές διαδικασίες. Από τις εφαρμογές αυτές, προτείνονται μέτρα βελτίωσης της αξιοπιστίας του ανθρώπινου παράγοντα, τα οποία μπορούν να επιφέρουν μείωση της πιθανότητας πραγματοποίησης βιομηχανικού ατυχήματος.
Χημικές διεργασίες ατμοσφαιρικού ενδιαφέροντος σε συσσωματώματα νερού
Authors: Ζάρας Αριστοτέλης
Published: January 2014

Σύγχρονα ζητήματα που απασχολούν την ανθρωπότητα είναι η ενίσχυση του φαινομένου του θερμοκηπίου και η αραίωση του στρατοσφαιρικού όζοντος. Η βιομηχανική ανάπτυξη και η χρήση ρυπαντών, σε τεχνολογικές εφαρμογές αποτελούν βασικές αιτίες ρύπανσης της Ατμόσφαιρας. Η σχεδίαση φιλικών προς το περιβάλλον ενώσεων και ο έλεγχος εκπομπών τους αποτελούν προϋπόθεση για την προάσπιση του Περιβάλλοντος. Πέραν της φωτόλυσης και της χημικής αποικοδόμησης αέριας φάσης (μηχανισμοί αποικοδόμησης), μέσω των δραστικών συστατικών της ατμόσφαιρας (OH, Cl, NO3 και O3) προτάθηκε ότι οι υδρατμοί, ενδέχεται να σχηματίζουν σύμπλοκα μέσω δεσμών υδρογόνου με ατμοσφαιρικούς ρύπους, μεταβάλλοντας κινητικά τη χημική αποικοδόμησή τους. Η μεταβολή των συντελεστών ταχύτητας αντίδρασης, αποτέλεσε το εφαλτήριο για την επικέντρωση ενδιαφέροντος σε χημικές διαδικασίες παρουσία νερού και συσσωματωμάτων του. Στην παρούσα μελέτη διερευνήθηκε η επίδραση παρουσίας συμπλόκων νερού [(H2O)n n:1,2,3], στους συντελεστές ταχύτητας των αντιδράσεων ριζών ΟΗ και ατόμων Cl με απλούς ατμοσφαιρικούς ρύπους: CH4, CH3OH, CH3F, CH2F2 και CHF3, χρησιμοποιώντας θεωρητικούς υπολογισμούς, με το πακέτο Υπολογιστικής Χημείας Gaussian 03. Προσδιορίζεται η μεταβολή του συντελεστή ταχύτητας αντίδρασης, όταν το νερό εμπλέκεται, σε σύγκριση με την αντίδραση αέριας φάσης. Για τη βελτιστοποίηση της γεωμετρίας και των δονητικών συχνοτήτων των χρησιμοποιήθηκαν δυο επίπεδα θεωρίας:α)ΜP2/cc-pVDZ και β)BH&HLYP/ccpVDZ. Επιπλέον, έγιναν υπολογισμοί απλού σημείου με τη μέθοδο G3, προκειμένου να ληφθούν ακόμη πιο αξιόπιστα ενεργειακά αποτελέσματα.Τα αποτελέσματα της διατριβής έδειξαν πως η πλειονότητα των αντιδράσεων με τα άτομα Cl και με τις ρίζες OH, παρουσία συσσωματωμάτων νερού, συμβαίνει ταχύτερα. Δεδομένου ότι αποτελούν κύρια απορρυπαντικά της τροπόσφαιρας, σε συνδυασμό με την σχετική αφθονία του νερού, την τάση να δημιουργεί σύπλοκα και των αξιοσημείωτων συγκεντρώσεων αυτών, η επιτάχυνση ενδέχεται να τροποποιήσει τους χρόνους ζωής των μελετώμενων μορίων. Τα μόρια αυτά αναμένεται να εμφανίζουν μικρότερους χρόνους ζωής και μικρότερο δείκτη παγκόσμιας θέρμανσης GWP.
Μέτρηση ποιότητας υπηρεσιών ηλεκτρονικής διακυβέρνησης
Authors: Παπαδομιχελάκη Ξένη
Published: January 2014

Η διδακτορική διατριβή τοποθετείται στον ευρύτερο επιστημονικό χώρο της ποιότητας ηλεκτρονικών υπηρεσιών (quality of e-services) και συγκεκριμένα επικεντρώνεται στη μελέτη της μέτρησης της ποιότητας υπηρεσιών που παρέχονται από σελίδες ηλεκτρονικής διακυβέρνησης (assessment of quality of e-government services). Δεδομένων των προβλημάτων των υπαρχόντων μεθόδων μέτρησης, προκύπτει η ανάγκη επιστημονικού προσδιορισμού των κριτηρίων αξιολόγησης της ποιότητας και της σημαντικότητας τους, αλλά και της δυνατότητας επιλογής μεθόδου αξιολόγησης της ποιότητας. Το μοντέλο ποιότητας που αναπτύχθηκε καθορίζει τους βασικούς άξονες και παράγοντες της ποιότητας ηλεκτρονικών υπηρεσιών και ιστοχώρων, που πρέπει να ληφθούν υπ’ όψιν κατά την μέτρηση της, απαντώντας στο ερώτημα σχετικά με το ‘τι πρέπει να μετρηθεί’. Στην συνέχεια απαντώντας στο ερώτημα σχετικά με το ‘πώς πρέπει να μετρηθεί;’ δημιουργήθηκαν δύο εργαλεία μέτρησης της ποιότητας υπηρεσιών ηλεκτρονικής διακυβέρνησης. Το πρώτο εφαρμόζει τη μέθοδο συμπλήρωσης ερωτηματολογίων, αποτελείται από 4 άξονες και 21 παράγοντες και εφαρμόστηκε στις έξι δημοφιλέστερες ιστοσελίδες ηλεκτρονικής διακυβέρνησης της Ελλάδος ενώ το δεύτερο εφαρμόζει την μέθοδο ευρετικής αξιολόγησης, αποτελείται από 3 άξονες, 15 παράγοντες και 50 δείκτες μέτρησης και εφαρμόστηκε σε 50 ιστοτόπους δημοσίων υπηρεσιών, που ανήκουν σε 5 Ευρωπαϊκές χώρες (Ελλάδα, Μεγάλη Βρετανία, Ιρλανδία, Μάλτα, Φιλανδία).
Η έννοια της ανθρώπινης φύσης
Authors: Καραλής Δημήτριος
Published: January 2014

Το διδακτορικό συμβάλλει στο εγχείρημα διερεύνησης των συνεπειών που έχει η ύπαρξη της έννοιας «ανθρώπινη φύση» στο θεωρητικό σύστημα των κοινωνικών επιστημών. Αναλύει τις αλλαγές που μπορεί να επιφέρει η συγκρότηση ενός αντιανθρωποκεντρικού τρόπου σκέψης στο πως γίνεται αντιληπτό το ιστορικό γίγνεσθαι. Πιο συγκεκριμένα, διερευνούνται οι πολιτικές και θεωρητικές συνέπειες που έχει η χρήση των εννοιών «ανθρώπινη φύση» και «άνθρωπος» καθώς και το εάν είναι δυνατό να αναδυθούν αντιαθρωποκεντρικοί λόγοι που θα βοηθούν στην εξέταση του κοινωνικού. Έτσι ο ευρύτερος στόχος της διατριβής είναι η διερεύνηση της κριτικής που έχει ασκήσει στην ανθρωπιστική παράδοση της Δύσης ο δομισμός και ο μεταδομισμός. Η έμφαση δίνεται σε συγκεκριμένες εκδοχές του αντιανθρωπισμού που αναδύθηκαν πρώτα στη Γαλλία της δεκαετίας του 1960. Συγκεκριμένα ερευνώνται οι απόψεις περί ανθρωπισμού του δομιστή Louis Althusser και των μεταδομιστών Michel Foucault και Judith Butler. Στην διατριβή αναλύονται τα επιχειρήματα με τα οποία ο καθένας από τους τρεις υπό εξέταση στοχαστές επιχειρεί να θεμελιώσει την θέση ότι ο ανθρωπισμός νομιμοποιεί τις σχέσεις εξουσίας που υπάρχουν στις νεωτερικές κοινωνίες και τους βιαίους αποκλεισμούς που οι πρώτες συντηρούν . Εξετάζονται επίσης οι αναλύσεις τους για τις θεωρητικές αδυναμίες των ανθρωπιστικών λόγων. Διερευνάται το κατά πόσο τα έργα των Althusser, Foucault και Butler προσφέρουν τα εργαλεία που καθιστούν δυνατή την αλλαγή του ορίζοντα του κοινωνικού επιστήμονα, επιτρέποντάς του να «δει» (και κατά συνέπεια να μελετήσει) αντικείμενα τα οποία μέχρι τώρα έμεναν εκτός οπτικού πεδίου λόγω της κυριαρχίας του ανθρωπισμού.
Χρήση μεθόδων πολυπαραγοντικής ανάλυσης (multifactor) για τον καθορισμό του ρίσκου του επενδυτικού σε δάνεια χαρτοφυλακίου των ελληνικών τραπεζών
Authors: Κωνσταντάρας Κωνσταντίνος
Published: January 2014

Η έρευνά μας συμβάλει στην αντιμετώπιση του πιστοληπτικού κινδύνου της εισηγμένης σε ενιαία μορφή, συνυπολογιζομένης της μη-γραμμικής υποτιθέμενης σχέσης μεταξύ κινδύνου και χρηματιστηριακής αξίας της μετοχής, μιας και η ενδεχόμενη θέση της σε Επιτήρηση/Αναστολή αυξάνει δραματικά τις πιστοληπτικές επιπτώσεις στους πιστωτές, ιδιαίτερα σε όσους κατέχουν μετοχικό ενέχυρο, δημιουργώντας μια μη-γραμμική σχέση μεταξύ αξίας δανείων και αξίας μετοχής. Συνέπεια λοιπόν των επιταγών της Βασιλείας ΙΙ είναι και η κατηγοριοποίηση που διενεργούμε εμείς στο δείγμα των επιχειρήσεων που έχουν εισηγμένη μετοχή στο χρηματιστήριο, μιας και αναμένουμε να διαφοροποιείται ο κίνδυνος πτώχευσης και κίνδυνος από την έκθεση σε κίνδυνο και ζημιά από πτώχευση στην περίπτωση θέσης των μετοχών σε αναστολή ή Επιτήρηση. Πιστεύουμε ότι με αυτόν τον τρόπο συνεισφέρουμε στην εκτίμηση του κινδύνου που πηγάζει από την συστηματική αυτή εξάρτηση της εταιρίας και του πιστοληπτικού της κινδύνου από την έκθεση των μετοχών της στο χρηματιστήριο.
Υποδείγματα πρόβλεψης μεταβλητότητας σε χρηματοοικονομικές αγορές
Authors: Φάσσας Αθανάσιος
Published: January 2014

Η ακριβής πρόβλεψη της μελλοντικής μεταβλητότητας αποδεικνύεται ιδιαίτερα χρήσιμη για την τιμολόγηση παραγώγων προϊόντων και την αντιστάθμιση κινδύνων στη διαχείριση χαρτοφυλακίων. H τεκμαρτή μεταβλητότητα, όπως αυτή αντανακλάται στις τιμές των δικαιωμάτων προαίρεσης, αποτελεί την εκτίμηση της αγοράς για τη μελλοντική πραγματοποιηθείσα μεταβλητότητα και έχει αποδειχθεί ότι είναι πιο αποτελεσματική από την αντίστοιχη πρόβλεψη που προκύπτει από την ανάλυση ιστορικών χρονοσειρών. Η παρούσα διατριβή πραγματεύεται τη δημιουργία ενός δείκτη τεκμαρτής μεταβλητότητας για την Ελληνική χρηματιστηριακή αγορά, χρησιμοποιώντας έναν τρόπο υπολογισμού, ο οποίος είναι ανεξάρτητος από κάθε υπόδειγμα τιμολόγησης δικαιωμάτων προαίρεσης και βασίζεται σε ένα σταθμισμένο άθροισμα τιμών δικαιωμάτων. Η μεθοδολογία αυτή εφαρμόζεται για πρώτη φορά σε μια περιφερειακή, αναπτυσσόμενη αγορά, όπως το Χρηματιστήριο Αθηνών. Ο εν λόγω δείκτης τεκμαρτής μεταβλητότητας έχει τις προοπτικές να γίνει δείκτης αναφοράς των προσδοκιών για τη μελλοντική μεταβλητότητα στην Ελληνική μετοχική αγορά, καθώς αποδεικνύεται ότι υπερισχύει στατιστικά της ιστορικής μεταβλητότητας. Επίσης, οι επενδυτές του Χρηματιστηρίου Αθηνών μπορούν να χρησιμοποιούν το επίπεδό του και τις ημερήσιες μεταβολές του για να λάβουν επενδυτικές αποφάσεις, καθώς τα αποτελέσματα της οικονομετρικής ανάλυσης αποδεικνύουν ότι υπάρχει αρνητική και ασύμμετρη σχέση μεταξύ των μεταβολών του δείκτη τεκμαρτής μεταβλητότητας και των αποδόσεων του υποκείμενου μετοχικού δείκτη FTSE/Χ.Α.-20. Τέλος, η εμπειρική έρευνα καταγράφει την επιρροή της τεκμαρτής μεταβλητότητας των κυριοτέρων χρηματιστηρίων του εξωτερικού στην εγχώρια τεκμαρτή μεταβλητότητα, ενώ επιπλέον προσπαθεί να αναπτύξει ένα υπόδειγμα για την πρόβλεψη της τεκμαρτής μεταβλητότητας αυτής καθαυτής.
Συμβολή στην ανάλυση του ηλεκτρικού και του μαγνητικού πεδίου στο περιβάλλον εναέριων γραμμών ηλεκτρικής ενέργειας
Authors: Τζινευράκης Αντώνιος
Published: January 2014

Η παρούσα διδακτορική διατριβή αποτελεί μια συμβολή στην ανάλυση του ηλεκτρικού πεδίου στο περιβάλλον εναέριων γραμμών απλού και διπλού κυκλώματος. Αναπτύσσονται αναλυτικές σχέσεις για τον ακριβή υπολογισμό της έντασης του ηλεκτρικού πεδίου καθώς και απλούστερες προσεγγιστικές σχέσεις. Η προτεινόμενη μέθοδος υπολογισμού προέκυψε από τον συνδυασμό της ανάλυσης των φορτίων των αγωγών σε συμμετρικές συνιστώσες, της περιγραφής της έντασης του ηλεκτρικού πεδίου με διπλούς μιγαδικούς αριθμούς και της χρήσης του αναπτύγματος πολυπόλων για την έκφραση της έντασης του ηλεκτρικού πεδίου. Με τους διπλούς μιγαδικούς αριθμούς επιτυγχάνεται η παράσταση με μιγαδικούς αριθμούς τόσο των χρονικά ημιτονοειδώς μεταβαλλόμενων μεγεθών (τάσεων και φορτίων) όσο και των γεωμετρικών αποστάσεων. Το ανάπτυγμα πολυπόλων είναι μια σειρά απείρων όρων, όπου ο κάθε επόμενος όρος είναι αντιστρόφως ανάλογος της αυξανόμενης δύναμης της απόστασης. Αναπτύσσονται επίσης ακριβείς αναλυτικές σχέσεις, καθώς και απλούστερες προσεγγιστικές σχέσεις, για τον υπολογισμό της μαγνητικής επαγωγής γραμμών διπλού κυκλώματος. Για την ανάπτυξη των σχέσεων αυτών συνδυάζεται η χρήση των διπλών μιγαδικών αριθμών με το ανάπτυγμα πολυπόλων για την έκφραση της μαγνητικής επαγωγής.
Τυχαίες συνδυαστικές δομές
Authors: Ευθυμίου Χαρίλαος
Published: January 2014

Η παρούσα διατριβή μπορεί να διαμερίζεται σε θεματικές ενότητες: Στην πρώτη ενότητα της διατριβής μελετούμε το έξης πρόβλημα. Για δοσμένες τιμές των n m p διερευνούμε εάν ένα στιγμιότυπο τυχαίου γραφήματος τομής G (n,m,p) περιέχει ή μη κύκλο Hamilton. θεωρούμε ότι η παράμετρος του μοντέλου p είναι τέτοια ώστε p=p (n,m). Δείχνουμε ότι για τις τιμές των n,m,p όπου το μοντέλο δεν είναι τετριμμένο ή έχει συμπεριφορά παρόμοια με άλλα μοντέλα γραφημάτων η ιδιότητα γραφημάτων περιέχει κύκλο Hamilton παρουσιάζει οξύ κατώφλι. Στο δεύτερο μέρος της διατριβής ασχολούμαστε με την εκτίμηση με αλγοριθμικό τρόπο του μεγέθους του συνόλου των k-χρωματισμών ενός στιγμιότυπου αραιού τυχαίου γραφημάτων G (n,p). Παρουσιάζουμε έναν πολυωνυμικού χρόνου αλγόριθμο ο οποίος θα έχει τα παρακάτω χαρακτηριστικά. Παίρνει ως είσοδο ένα στιγμιότυπο G (n,d/n) για πραγματικό d>0 και έναν ακέραιο k>0. Όταν το k είναι μεγαλύτερο από μια συνάρτηση του d τότε ο αλγόριθμος θα επιστρέψει με μεγάλη πιθανότητα ένα χρωματισμό του στιγμιότυπου με κατανομή ασυμπτωτικά ίση με την ομοιόμορφη στο σύνολο όλων των k χρωματισμών του στιγμιότυπου. Με συνήθη επιχειρήματα ο παραπάνω αλγόριθμος δειγματοληψίας μας επιτρέπει να έχουμε μια προσέγγιση του μεγέθους του συνόλου όλων των k-χρωματισμών του γραφήματος εισόδου. Ο αλγόριθμος δειγματοληψίας που παρουσιάζουμε βελτιώνει αντίστοιχο αλγόριθμο των Dyer et.al.
Prosody modelling using machine learning techniques for neutral and emotional speech synthesis
Authors: Λαζαρίδης Αλέξανδρος
Published: January 2014

Η παρούσα διδακτορική διατριβή πραγματεύεται προβλήματα που αφορούν στο χώρο της τεχνολογίας ομιλίας, ως στόχο την μοντελοποίηση προσωδίας με χρήση τεχνικών μηχανικής μάθησης στα πλαίσια ουδέτερης και συναισθηματικής συνθετικής ομιλίας. Μελετήθηκαν τρεις καινοτόμες μέθοδοι μοντελοποίησης προσωδίας, οι οποίες αξιολογήθηκαν με αντικειμενικά τεστ και με υποκειμενικά τεστ ποιότητας ομιλίας για την συνεισφορά τους στην βελτίωση της ποιότητας της συνθετικής ομιλίας. Η πρώτη τεχνική μοντελοποίησης διάρκειας φωνημάτων, βασίζεται στην μοντελοποίηση με χρήση Μηχανών Υποστήριξης Διανυσμάτων (Support Vector Regression - SVR). Η μέθοδος αυτή δεν έχει χρησιμοποιηθεί έως σήμερα στην πρόβλεψη διάρκειας φωνημάτων. Η μέθοδος αυτή συγκρίθηκε και ξεπέρασε σε απόδοση όλες τις μεθόδους της επικρατούσας τεχνολογίας (state-of-the-art) στη μοντελοποίηση της διάρκειας φωνημάτων. Η δεύτερη τεχνική, βασίζεται στην μοντελοποίηση διάρκειας φωνημάτων με συνδυαστικό μοντέλο πολλαπλών προβλέψεων. Συγκεκριμένα, οι προβλέψεις διάρκειας φωνημάτων από ένα σύνολο ανεξάρτητων μοντέλων πρόβλεψης διάρκειας φωνημάτων χρησιμοποιούνται ως είσοδος σε ένα μοντέλομηχανικής μάθησης, το οποίο συνδυάζει τις εξόδους από τα ανεξάρτητα μοντέλα πρόβλεψης και επιτυγχάνει μοντελοποίηση της διάρκειας φωνημάτων με μεγαλύτερη ακρίβεια, μειώνοντας επιπλέον και τα μεγάλα σφάλματα (outliers), δηλαδή τα σφάλματα που βρίσκονται μακριά από το μέσο όρο των σφαλμάτων. Η τρίτη τεχνική, είναι μια μέθοδος μοντελοποίησης διάρκειας φωνημάτων δυο σταδίων με κατασκευή νέων χαρακτηριστικών και επέκταση του διανύσματος χαρακτηριστικών. Συγκεκριμένα, στο πρώτο στάδιο, ένα σύνολο ανεξάρτητων μοντέλων πρόβλεψης διάρκειας φωνημάτων που χρησιμοποιούνται ως παραγωγοί νέων χαρακτηριστικών εμπλουτίζουν το διάνυσμα χαρακτηριστικών. Στο δεύτερο στάδιο, το εμπλουτισμένο διάνυσμα χρησιμοποιείται για να εκπαιδευτεί ένα μοντέλο πρόβλεψης διάρκειας φωνημάτων το οποίο επιτυγχάνει υψηλότερη απόδοση σε σχέση με όλες τις προηγούμενες μεθόδους, και μειώνει τα μεγάλα σφάλματα. Επιπλέον εφαρμόστηκε η πρώτη μέθοδος σε συναισθηματική ομιλία. Το προτεινόμενο SVR μοντέλο επιτυγχάνει την υψηλότερη απόδοση συγκρινόμενο με όλα τα state-of-the-art μοντέλα. Τέλος, πραγματοποιήθηκαν υποκειμενικά τεστ ποιότητας ομιλίας ώστε να αξιολογηθεί η συνεισφορά των τριών προτεινομένων μεθόδων στη βελτίωση της ποιότητας της συνθετικής ομιλίας. Τα τεστ αυτά επιβεβαίωσαν την άξια των προτεινόμενων μεθόδων και τη συνεισφορά τους στη βελτίωση της ποιότητας στην συνθετική ομιλία.
Δημιουργία ευφυούς συστήματος για αυτόματη σύνθεση μουσικού έργου
Authors: Χαλκιόπουλος Κωνσταντίνος
Published: January 2014

Μία από τις βασικές προκλήσεις στο μουσικό αυτοσχεδιασμό είναι ο διαδραστικός αυτοσχεδιασμός μεταξύ ενός ανθρώπου και ενός συστήματος. Στη παρούσα ενότητα παρουσιάζουμε ένα μουσικό διαδραστικό σύστημα (Πολύμνια) ως συνεχιστή της μελωδίας (as melody continuator). Για κάθε μουσικό πρότυπο (pattern) που έχει δοθεί από το χρήστη, το ευφυές σύστημα ανακαλεί ένα όμοιο (similar) γενικό πρότυπο που είναι αποθηκευμένο στη βάση του (database) και το οποίο το αναμορφώνει ανάλογα (reform). Το προτεινόμενο σύστημα κατευθύνει τη μουσική αναπαράσταση και την ομοιότητα του μουσικού προτύπου (musical pattern similarity) στη χρήση της εξόρυξης δεδομένων (data mining). Προτείνουμε ένα σχήμα μουσικής αναπαράστασης το οποίο μπορεί να χρησιμοποιηθεί για ανάλυση εξόρυξης δεδομένων (data mining analysis) η οποία στοχεύει στη μάθηση γενικών προτύπων και για τη συχνότητα και για τη διάρκεια σε συγκεκριμένα είδη μουσικής (music styles). Η εξόρυξη δεδομένων είναι μια αναδυόμενη διαδικασία μηχανικής μάθησης με την εξαγωγή προηγουμένως άγνωστων, αγώγιμων (actionable) πληροφοριών από πολύ μεγάλες επιστημονικές και εμπορικές βάσεις δεδομένων. Η μηχανική μάθηση (machine learning) έχει παίξει έναν κρίσιμο ρόλο στη υπολογιστική μουσική (computer music) σχεδόν από την αρχή της. Πρόσφατα η έρευνα στο πεδίο έχει εστιαστεί στην εξόρυξη μουσικής (music mining). Παρουσιάζουμε επίσης πειραματικά αποτελέσματα για έλεγχο και αξιολόγηση της αποδοτικότητας (efficiency) και της ακρίβειας του προτεινόμενου συστήματος «Πολύμνια».
Control of cooperative unmanned aerial vehicles
Authors: Αλέξης Κωνσταντίνος
Published: January 2014

Η συγκεκριμένη διατριβή καταπιάνεται με τα προβλήματα της σχεδίασης και ελέγχου μικρού μεγέθους συνεργαζόμενων μη επανδρωμένων αεροσκαφών με έμφαση στα συστήματα Κάθετης Απογείωσης και Προσγείωσης και ιδιαίτερα στα συστήματα τύπου Quadrotor. Μια νέα προσέγγιση για την μοντελοποίηση της δυναμικής του συστήματος, η οποία βασίζεται στη θεωρία των Piecewise Affine συστημάτων προτείνεται: Η μοντελοποίηση με βάση τη θεωρία των Piecewise Affine συστημάτων καλύπτει ένα μεγάλο μέρος του φακέλου πτήσης του αεροσκάφους καθότι συνυπολογίζει μέρος της μη γραμμικότητας του συστήματος ενώ παράλληλα δίνει τη δυνατότητα να χρησιμοποιηθούν τα ιδιαίτερα ανεπτυγμένα εργαλεία του γραμμικού ελέγχου. Αναπτύσσεται νέα πειραματική πλατφόρμα αεροσκάφους τύπου quadrotor η οποία χαρακτηρίζεται από ιδιαίτερες ικανότητες υπολογιστικής ισχύος, αυτόνομη εκτίμηση κατάστασης, πολλαπλή συνδεσιμότητα και αποδοτικό σύστημα πρόωσης. Η τελική πλατφόρμα quadrotor ελικοπτέρου UPATcopter ενσωματώνει μικρουπολογιστικό σύστημα υψηλών δυνατοτήτων, ειδικά συστήματα εκτίμησης κατάστασης τόσο σε εσωτερικούς όσο και σε εξωτερικούς χώρους μέρος των οποίων αναπτύχθηκε στα πλαίσια της διατριβής και αποδοτικό υποσύστημα πρόωσης. Τρεις διαφορετικοί νόμοι ελέγχου αναπτύχθηκαν και δοκιμάστηκαν πειραματικά. Αρχικά δοκιμάσθηκε ένας Constrained Finite Time Optimal Controller, ο οποίος υπολογίζεται πολύ παραμετρικά και συνυπολογίζει την επίδραση των περιορισμών εισόδου και κατάστασης. Ο συγκεκριμένος ελεγκτής υπολογίσθηκε με βάση μια οικογένεια Piecewise Affine αναπαραστάσεων του υποσυστήματος προσανατολισμού και δοκιμάσθηκε επιτυγχάνοντας αποδοτικό έλεγχο του προσανατολισμού του σκάφους. Ακολούθως δοκιμάσθηκε ένας Switching Model Predictive Control βασισμένος στην Piecewise Affine μοντελοποίηση του συστήματος ο οποίος επίσης συνυπολογίζει την επίδραση των περιορισμών του συστήματος και του ρόλου των διαταραχών. Με τη χρήση αυτού του ελεγκτή επιτεύχθηκε έλεγχος προσανατολισμού και θέσης του αεροσκάφους τόσο σε άπνοια όσο και υπό την επίδραση ισχυρών διαταραχών ανέμου. Επιπρόσθετα, δοκιμάσθηκε ελεγκτής βασισμένος στη θεωρία PID ελέγχου επαυξημένος με ανάδραση γωνιακής επιτάχυνσης του συστήματος. Τέλος, η έρευνα επεκτάθηκε και στις στρατηγικές συνεργασίας μη επανδρωμένων αεροσκαφών προτείνοντας δύο αλγορίθμους. Συγκεκριμένα προτάθηκε αλγόριθμος για την αντιμετώπιση των προβλημάτων επιθεώρησης δασικής πυρκαγιάς και αλγόριθμος εξερεύνησης μιας άγνωστης περιοχής από ομάδα ετερογενών αεροσκαφών.
Σχεδίαση και ανάπτυξη επικοινωνιακής αρχιτεκτονικής συνδυασμένων επιπέδων σε κατανεμημένα ασύρματα δίκτυα αισθητήρων με απαιτήσεις απόκρισης πραγματικού χρόνου
Authors: Αντωνόπουλος Χρήστος
Published: January 2014

Το αντικείμενο της διατριβής αυτής είναι η μελέτη της διαστρωματικής (cross-layer) προσέγγισης ανάπτυξης ασύρματων δικτύων κατανεμημένης λειτουργίας με απαιτήσεις επικοινωνίας πραγματικού χρόνου και περιορισμένους διαθέσιμους πόρους. Επιπλέον βασικό στόχο αποτελεί και η σχεδίαση, πρόταση αντίστοιχης αρχιτεκτονικής η οποία στοχεύει στη βέλτιστη διαχείριση διαθεσίμων δικτυακών πόρων σε καταστάσεις συμφόρησης του δικτύου και κατά συνέπεια στην βελτίωση της απόδοσης αυτού. Μέσα από μελέτες στα πλαίσια της διατριβής αναδεικνύεται η σημασία του φαινομένου συμφόρησης ως κύριου παράγοντα σπατάλης δικτυακών πόρων καθώς και οδήγησης του δικτύου σε κατάσταση κορεσμού με αρνητική επίπτωση σε όλες τις παραμέτρους απόδοσης του δικτύου. Στόχος, λοιπόν, της προτεινόμενης επικοινωνιακής αρχιτεκτονικής είναι η αποφυγή του φαινομένου συμφόρησης έτσι ώστε το δίκτυο να οδηγείται δυναμικά σε ένα σταθερό σημείο απόδοσης (όσο αυτό είναι δυνατό) το οποίο θα επιτρέπει στο δίκτυο να αποδίδει όσο το δυνατόν καλύτερα αποφεύγοντας τη ίδια στιγμή άσκοπη σπατάλη πόρων. Βασική παράμετρος στη σχεδίαση αποτελεί η συμβατότητα τόσο ως προς σημαντικό εύρος διαθέσιμων πρωτοκόλλων σε διάφορα επίπεδα, όσο και ως προς τη δυνατότητα συνύπαρξης κόμβων που ενσωματώνουν την προτεινόμενη αρχιτεκτονική με κόμβους χωρίς αυτήν. Η προτεινόμενη αρχιτεκτονική υλοποιήθηκε στα πλαίσια γνωστού και αξιόπιστου δικτυακού εξομοίωση. Αξιολόγηση της υλοποίησης αυτής μέσα από μεγάλο αριθμό πειραμάτων έδειξε επίτευξη του στόχου καθώς το φαινόμενο της συμφόρησης αντιμετωπίστηκε σε όλες τις περιπτώσεις με σημαντικά οφέλη στην απόδοση του δικτύου και διαχείριση των πόρων. Επιπλέον, λόγω του μεγάλου βαθμού παραμετροποίησης αποτελεί ιδανική βάση για μελλοντικές προεκτάσεις.
Τοποθέτηση μεταλλικών stents στον ουρητήρα - Υδροδυναμικές μεταβολές
Authors: Βαράκη Καλλιόπη
Published: January 2014

Σκοπός: Καταγράφουμε την εμπειρία μας στην τοποθέτηση μεταλλικών ενδοπροθέσεων (stents) αυτοεκπυσσόμενων και εκπτυσσόμενων με μπαλόνι για την αντιμετώπιση κακοήθων ουρητηρικών στενώσεων. Υλικό και μέθοδος: Στην μελέτη συμπεριλήφθησαν 12 ασθενείς και κακοήθη ουρητηρική απόφραξη. Συνολικά τοποθετήθηκαν μεταλλικές ενδοπροθέσεις σε 14 ουρητήρες. Σε 6 ασθενείς τοποθετήθηκαν αυτοεκπτυσσόμενα stents και στους υπόλοιπους 6 τοποθετήθηκαν stents εκπτυσσόμενα με μπαλόνι. Ο μέσος όρος ηλικίας των ασθενών ήταν τα 65 έτη και ο μέσος χρόνος επανελέγχου οι 9 μήνες. Αποτελέσματα: Οι 11 ουρητήρες είχαν φυσιολογική βατότητα σε διάστημα από 8 έως 16 μήνες. Σε τρεις περιπτώσεις παρατηρήθηκε ουρητηρική απόφραξη ως αποτέλεσμα της ουροθηλιακής υπερπλασίας , της διήθησης από τον όγκο ή της τοπικής υποτροπής του όγκου με αποτέλεσμα την διήθηση του εγγύς άκρου του stent. Σε αυτές τις περιπτώσεις απαιτήθηκαν περαιτέρω χειρισμοί. Δύο ασθενείς απεβίωσαν 2 και 10 μήνες μετά την τοποθέτηση των stents. Συμπεράσματα: Και τα δύο είδη των stents έχουν πλεονεκτήματα και μειονεκτήματα τα οποία θα πρέπει να λαμβάνονται υπόψιν. Η τοποθέτηση μεταλλικής ενδοπρόθεσης (αυτοδιατεινόμενης η διατεινόμενη με μπαλόνι) είναι ασφαλής και αποτελεσματική μέθοδος αντιμετώπισης κακοήθων ουρητηρικών στενώσεων σε ασθενείς με κακοήθεια προχωρημένου σταδίου.
Καινοτομικές δραστηριότητες και οικονομική ανάπτυξη
Authors: Κόκκινου Αικατερίνη
Published: January 2014

Το ζήτημα που πραγματεύεται η παρούσα διδακτορική διατριβή αφορά στη μελέτη των επιπτώσεων της τεχνολογίας και των καινοτομικών δραστηριοτήτων στην αναπτυξιακή πορεία και συνοχή των περιφερειών της Ελλάδας και της Ευρωπαϊκής Ένωσης. Ειδικότερα καταγράφονται, αναλύονται και αξιολογούνται, μέσα από την θεωρία, την εμπειρική διερεύνηση και τεκμηρίωση, και την ανάλυση των ασκούμενων πολιτικών, οι βασικότερες παράμετροι που επηρεάζουν την εξέλιξη, τη μορφή και την ένταση των καινοτομικών δραστηριοτήτων. Η παρούσα διατριβή φιλοδοξεί να καλύψει ένα ερευνητικό και βιβλιογραφικό κενό αναφορικά με την κατανομή των καινοτομικών δραστηριοτήτων στο χώρο, σε επίπεδο περιφερειών, στην Ελλάδα και την Ευρωπαϊκή Ένωση, τον τρόπο με τον οποίο επηρεάζονται από τα περιφερειακά γεω – οικονομικά χαρακτηριστικά, καθώς και τον τρόπο με τον οποίο επηρεάζουν την αναπτυξιακή πορεία των περιφερειών. Σε αυτή την προσπάθεια, κατευθυντήρια γραμμή αποτελεί η έρευνα αναφορικά με την ανάλυση της επίδρασης των περιφερειακών χαρακτηριστικών στην αποτελεσματικότητα της ανάληψης καινοτομικών δραστηριοτήτων, καθώς και την επίδραση των καινοτομικών δραστηριοτήτων στην αναπτυξιακή πορεία των περιφερειών. Το κύριο ερευνητικό ερώτημα της παρούσας διατριβής είναι: Ποια η επίδραση της Καινοτομίας στην Ανταγωνιστικότητα, την Επιχειρηματικότητα και την Οικονομική Ανάπτυξη, και ποια η φύση των σχέσεων αυτών σε περιφερειακό επίπεδο; Συμπερασματικά, στόχος ήταν η μελέτη, σε περιφερειακό, εθνικό και διεθνικό επίπεδο της εξέλιξης των προβλημάτων, των πολιτικών και των πρακτικών αναφορικά με την τεχνολογική δραστηριότητα και την δυναμική διαδικασία ανάπτυξης και ως προς αυτό, βάρος δίνεται στην εξέταση των παραμέτρων της τεχνολογίας, καινοτομίας, τεχνολογικής πολιτικής, ανάπτυξης και συνοχής. Όπως γίνεται φανερό στην παρούσα διατριβή και την σχετική βιβλιογραφία, η τεχνολογία και οι καινοτομικές δραστηριότητες διαδραματίζουν σήμερα έναν σημαντικό ρόλο στην οικονομική ανάπτυξη, επηρεάζοντας άμεσα τους οικονομικούς φορείς, τα ιδρύματα, τους κοινωνικούς κανόνες και τις δομές διακυβέρνησης.
Διερεύνηση γενετικών παθήσεων και συνδρόμων με ανωμαλίες στο χρωμόσωμα Χ
Authors: Κουμπαρής Γεώργιος
Published: January 2014

Το ισοχρωμόσωμα του μακρέος βραχίονα [i(Xq)] είναι μια κοινή χρωμοσωμική ανωμαλία του Χ χρωμοσώματος και ευθύνεται για ?15% των περιστατικών που φέρουν σύνδρομο Turner, καθιστώντας την έτσι την πιο κοινή δομική χρωμοσωμική ανωμαλία στο σύνδρομο αυτό. Προκειμένου να ανακαλύψουμε τους μοριακούς μηχανισμούς δημιουργίας των i(Xq) χρωμοσωμάτων, συλλέξαμε 68 περιστατικά στα οποία χαρακτηρίσαμε αρχικά τις χρωμοσωμικες ανωμαλίες χρησιμοποιώντας υψηλής ευκρίνειας μικροσυστοιχίες συγκριτικού γονιδιωµατικού υβριδισμού. Εντοπίσαμε 34 ισοχρωμοσώματα του μακρέος βραχίονα του Χ χρωμοσώματος εκ των οποίων 13 είναι δικεντρικά και 15 είναι μονοκεντρικά. Ο εντοπισμός μιας κοινής περιοχής εντός της οποίας χαρτογραφήσαμε τα σημεία θραύσης και των 19 κυτταρογενετικά δικεντρικών i(Xq) και η ύπαρξη πληθώρας αντίστροφων τμηματικών διπλασιασμών (παλίνδρομων αλληλουχιών) εντός ή περιμετρικά των σημείων θραύσης αρκετών περιστατικών μας ώθησε στην περαιτέρω διερεύνηση των περιστατικών αυτών. Προκειμένου να διερευνήσουμε την πιθανή εμπλοκή συγκεκριμένων αντίστροφων τμηματικών διπλασιασμών στη γένεση των δικεντρικών i(Xq) και να ανακαλύψουμε τους μηχανισμούς δημιουργίας τους, προχωρήσαμε στο σχεδιασμό και κατασκευή δύο εξειδικευμένων μικροσυστοιχειών συγκριτικού γονιδιωµατικού υβριδισμού εξαιρετικά υψηλής ευκρίνειας. Η ανάλυση με τη χρήση των εξειδικευμένων αυτών μικροσυστοιχιών κατέδειξε πως τα σημεία θραύσης εννέα δικεντρικών i(Xq) συμπίπτουν επακριβώς με τη θέση και τα όρια μεγάλων αντίστροφων τμηματικών διπλασιασμών υψηλής ομολογίας. Επίσης τα σημεία θραύσης ακόμη τεσσάρων δικεντρικών i(Xq) χαρτογραφήθηκαν στα όρια μιας παλίνδρομης αλληλουχίας που αποτελείται από δύο αντίστροφα ρετρομεταθετά στοιχεία τύπου LINE, L1 τα οποία διαχωρίζονται από μια πολύ μικρή αλληλουχία τριάντα περίπου βάσεων και των οποίων οι βραχίονες (arms) είναι εξαιρετικά όμοιοι. Με βάση τα πιο πάνω δεδομένα, είμαστε σε θέση να προτείνουμε πως τα δικεντρικά i(Xq) των οποίων τα σημεία θραύσης συμπίπτουν με τα όρια παλίνδρομων αλληλουχιών δημιουργούνται από ομόλογο ανασυνδυασμό μη αλληλόμορφων αλληλουχιών (NAHR), ο οποίος προϋποθέτει ανταλλαγή γενετικού υλικού μεταξύ αντίστροφων βραχίονων παλίνδρομων στοιχείων που βρίσκονται σε αδελφές χρωματίδες. Τα σημεία θραύσης των υπολοίπων έξι δικεντρικών i(Xq) χαρτογραφηθήκαν σε περιοχές στις οποίες δεν εντοπίζονται αντίστροφοι τμηματικοί διπλασιασμοί. Σε τρία από αυτά τα περιστατικά απομονώσαμε τα σημεία θραύσης με τη χρήση αλυσιδωτής αντίδρασης πολυμεράσης και τα αλληλουχίσαμε. Μικρο-ομολογίες 2-5 βάσεων παρατηρήθηκαν στα σημεία θραύσης και των τριών περιστατικών. Οι βάσεις που παρουσιάζουν μικρο-ομολογία βρίσκονται σε αντίστροφη διάταξη σε αντίθετες DNA αλυσίδες διαφορετικών γενετικών τόπων. Τα πιο πάνω δεδομένα καταδεικνύουν πως αυτά τα περιστατικά δημιουργούνται κατά την αντιγραφή του DNA από το μηχανισμό FoSTeS/ MMBIR.
Μίμηση στις αλληλεπιδράσεις δίδυμων διζυγωτικών βρεφών μεταξύ τους και με τη μητέρα
Authors: Πατεράκη Μαρία
Published: January 2014

Η παρούσα μελέτη αποσκοπεί στη συστηματική και συγκριτική διερεύνηση της ανάπτυξης της μίμησης, στις φυσικές αλληλεπιδράσεις μη δίδυμων βρεφών με τις μητέρες τους, δίδυμων ΔΖ βρεφών με τις μητέρες τους και δίδυμων ΔΖ βρεφών μεταξύ τους, από τον 1ο έως τον 10ο μήνα. Στην έρευνα συμμετείχαν 42 αστικές οικογένειες των Νομών Χανίων, Ρεθύμνου, Ηρακλείου και Λασιθίου [...]
Μελέτη της σχέσης λεπτίνης και αυξητικής ορμόνης κατά τη διάρκεια του εικοσιτετραώρου και μετά φαρμακολογική πρόκληση σε παχύσαρκα παιδιά
Authors: Νικολακοπούλου Νικολέτα
Published: January 2014

Σκοπός της μελέτης ήταν: (1) να προσδιοριστεί η συχνότητα της διαταραχής ανοχής στη γλυκόζη (IGT) και του σακχαρώδη διαβήτη τύπου II (ΣΔII) σε παχύσαρκα παιδιά και εφήβους στην Ελλάδα και (2) να καθοριστεί εάν οι συγκεντρώσεις γλυκόζης και ινσουλίνης νηστείας μπορούν να προβλέψουν τη διαταραχή ανοχής στη γλυκόζη (IGT)) στα παιδιά αυτά σε σχέση με τα επίπεδα της λεπτίνης, της γκρελίνης, της αδιπονεκτίνης και της σωματομεδίνης, και την έκκριση της αυξητικής ορμόνης (GH) και της θυρεοειδοτρόπου ορμόνης (TSH) κατά τη διάρκεια του 24ωρου μαζί με την ημερήσια έκκριση της κορτιζόλης. Έγινε καμπύλη σακχάρου (OGTT) μαζί με επίπεδα ινσουλίνης σε 117 παχύσαρκα παιδιά και εφήβους 12,1±2,7 ετών και μελετήθηκαν τα επίπεδα της λεπτίνης, της γκρελίνης, της αδιπονεκτίνης και της σωματομεδίνης (IGF-I) κατά τη δοκιμασία ανοχής στη γλυκόζη (OGTT). Επίσης, μελετήθηκαν τα επίπεδα της 24ωρης έκκρισης της GH και της TSH και της ημερήσιας έκκρισης της κορτιζόλης. Χρησιμοποιήθηκαν οι δείκτες HOMA-IR και ο ινσουλινογόνος δείκτης για την εκτίμηση της αντίστασης της ινσουλίνης και της λειτουργίας των β κυττάρων, αντίστοιχα. 17 ασθενείς (14,5%) είχαν IGT και σε κανένα δε διαγνώστηκε ΣΔII. Τα ποσοστά IGT και ΣΔΙΙ ήταν χαμηλότερα από αυτά μιας πολυεθνικής Αμερικανικής μελέτης. Η διαφορά εντοπίστηκε κυρίως στα προεφηβικά παιδιά (9% έναντι 25,4%), ενώ δεν παρατηρήθηκε διαφορά στους εφήβους (18% έναντι 21%). Ωστόσο, τα ποσοστά IGT ήταν υψηλότερα από αυτά που βρέθηκαν σε άλλες μελέτες από την Ευρώπη. Η γλυκόζη νηστείας, η ινσουλίνη και ο δείκτης HOMA-IR δεν προέβλεψαν την εμφάνιση IGT, όμως, η απόλυτη τιμή της ινσουλίνης στις 2 ώρες της OGTT και ο δείκτης AUCG προέβλεψαν την εμφάνιση IGT. Τα επίπεδα λεπτίνης και γκρελίνης ήταν υψηλότερα στα κορίτσια. Υπήρχε συσχετισμός μεταξύ BMI και λεπτίνης νηστείας, BMI και αδιπονεκτίνης, σωματομεδίνης (IGF-I) και λεπτίνης νηστείας, ενώ δεν υπήρχε καμιά συσχέτιση με τα επίπεδα της κορτιζόλης ή με τα 24ωρα επίπεδα της αυξητικής ορμόνης και της θυρεοειδοτρόπου ορμόνης. Συμπερασματικά, η OGTT φαίνεται να έχει τη δυνατότητα να προβλέψει την IGT, ενώ οι τιμές γλυκόζης και ινσουλίνης νηστείας και οι τιμές του δείκτη HOMA-IR, αν και υψηλότερες στους ασθενείς με IGT και ενδεικτικές για αντίσταση στην ινσουλίνη, δεν μπορούν να προβλέψουν την IGT.
Σύνθεση καινοτόμων ενώσεων με ενδεχόμενη βιολογική δράση επί του συστήματος ρενίνης – αγγειοτασίνης
Authors: Παπαβασιλοπούλου Ελένη
Published: January 2014

Η υπέρταση αποτελεί έναν από τους παράγοντες πρόκλησης καρδιαγγειακών παθήσεων, όπως είναι το εγκεφαλικό επεισόδιο, το έμφραγμα του μυοκαρδίου και η καρδιακή ανεπάρκεια. Το σύστημα Ρενίνης – Αγγειοτασίνης - Αλδοστερόνης (Renin – Angiotensin – Aldosterone System, RAAS) είναι ένα από τα συστήματα τα οποία είναι υπεύθυνα για τη ρύθμιση της αρτηριακής πίεσης. Αποκλεισμός του RAAS στο πρωταρχικό στάδιο, μέσω των αναστολέων ρενίνης, μπορεί να έχει πλεονεκτήματα όπως μεγαλύτερη αποτελεσματικότητα, πληρέστερη προστασία των οργάνων – στόχων και λιγότερες παρενέργειες σε σχέση με άλλα αντιυπερτασικά φάρμακα. Πληθώρα πεπτιδομιμητικών αναστολέων ρενίνης έχει συντεθεί, αλλά οι φτωχές φαρμακοκινητικές τους ιδιότητες έδειξαν ότι οι ουσίες αυτές δεν ήταν κατάλληλες για κλινική χρήση. Πρόσφατα ο συνδυασμός της μοριακής μοντελοποίησης, της κρυσταλλογραφικής ανάλυσης και της συνθετικής οργανικής χημείας οδήγησε στη σύνθεση του Aliskiren, από τη Novartis, έναν μη πεπτιδικό αναστολέα της ανθρώπινης ρενίνης, που είναι δραστικός κατά τη λήψη από το στόμα. Βασιζόμενοι σε ορθολογικό σχεδιασμό, οδηγηθήκαμε στη σύνθεση νέων, μη πεπτιδικών, εν δυνάμει αναστολέων ρενίνης με πιθανή αντιυπερτασική δράση. Ο βασικός σκελετός των μορίων αυτών αποτελείται από το δακτύλιο της 2- πυρρολιδινόνης, ένα παράγωγο βενζολικού δακτυλίου και ένα παράγωγο ιμιδαζολίου συμπεριλαμβανομένου του αμινοξέος της ιστιδίνης.
Συμβολή στη μελέτη χορήγησης νιτρογλυκερίνης-βαζοπρεσίνης σε πειραματικό μοντέλο κοιλιακής μαρμαρυγής
Authors: Στρουμπούλης Κωνσταντίνος
Published: January 2014

Εισαγωγή: Η Αδρεναλίνη παραμένει το φάρμακο εκλογής στην καρδιοαναπευστική αναζωογόνηση (ΚΑΑ). Παρόλα αυτά η χρήση της δεν αυξάνει την επιβίωση. Έχει αποδειχθεί ότι η χρήση 2 αγγειοσυσπαστικών οδηγεί σε περεταίρω αύξηση των πιέσεων πλήρωσης των στεφανιαίων αγγείων οδηγώντας έτσι σε υψηλότερα ποσοστά ανάκτησης αυτόματης κυκλοφορίας. Από την άλλη πλευρά ο συνδυασμός 2 αγγειοσυσπαστικών μπορεί να επιβαρύνει τη νευρολογική έκβαση. Στόχος: Στόχος της παρούσας μελέτης ήταν να διερευνήσει κατά ποσόν ο συνδυασμός Αδρεναλίνης Βαζοπρεσίνης και Νιτρογλυκερίνης ή ο συνδυασμός Αδρεναλίνης Βαζοπρεσίνης θα βελτίωνε τα ποσοστά ανάκτησης αυτόματης κυκλοφορίας και την πορεία των μοριακών δεικτών εγκεφαλικής βλάβης σε σχέση με τη χορήγηση μόνο Αδρεναλίνης καθώς και κατά ποσόν ένας από τους 2 συνδυασμούς υπερέχει του άλλου. Μεθοδολογία: 33 χοίροι προετοιμάστηκαν κατάλληλα και έλαβαν γενική αναισθησία. Προκλήθηκε ηλεκτρικά κοιλιακή μαρμαρυγή και παρέμεινε αθεράπευτη για 8 λεπτά. Στη συνέχεια ξεκίνησε ΚΑΑ με θωρακικές συμπιέσεις μηχανικό αερισμό και απινιδισμό. Τα πειραματόζωα τυχαιοποιήθηκαν σε 3 ομάδες, 11 χοίρους που έλαβαν Αδρεναλίνη (0.02mg/kg) (Ομάδα Α), 11 χοίρους που έλαβαν Αδρεναλίνη (0.02mg/kg) + Βαζοπρεσίνη (0.4IU/kg) (Ομάδα AB) και 11 χοίρους που έλαβαν Αδρεναλίνη (0.02mg/kg) + Βαζοπρεσίνη (0.4IU/kg) + Νιτρογλυκερίνη (50μg/kg) (Ομάδα ΑΒΝ) κατά την ΚΑΑ. Αποτελέσματα: Ανάκτηση αυτόματης κυκλοφορίας επιτεύχθηκε σε 10/11 ζώα της ομάδας AB και 10/11 ζώα της ομάδας ΑΒΝ σε αντίθεση με 4/11 ζώα της ομάδας Α (p=0.02 ομάδα Α vs ομάδα AB και ΑΒΝ p>0.05 ομάδα AB vs ΑΒΝ). Η πίεση πλήρωσης των στεφανιαίων αγγείων και διαστολική πίεση της αορτής ήταν στατιστικά σημαντικά αυξημένες στις ομάδες AB και ΑΒΝ σε σχέση με την ομάδα Α (p<0.05 ομάδα Α vs ομάδα AB και ΑΒΝ p>0.05 ομάδα AB vs ΑΒΝ). Η NSE και η S-100 ήταν στατιστικά σημαντικά αυξημένες στην ομάδα Α σε σχέση τόσο με την ομάδα AB όσο και με την ομάδα ΑΒΝ. Δεν παρατηρήθηκαν στατιστικά σημαντικές διαφορές μεταξύ των ομάδων AB και ΑΒΝ. Συμπεράσματα: Η παρούσα μελέτη απέδειξε ότι η συνδυασμένη φαρμακοθεραπεία σε καρδιακή ανακοπή από κοιλιακή μαρμαρυγή βελτίωσε τις πιέσεις πλήρωσης των στεφανιαίων, τη βραχυπρόθεσμη επιβίωση και τους μοριακούς δείκτες εγκεφαλικής ισχαιμίας σε σύγκριση με τη μονοθεραπεία με αδρεναλίνη. Ο συνδυασμός νιτρογλυκερίνης με αδρεναλίνη και βαζοπρεσίνη στην ΚΑΑ δεν φαίνεται να προσφέρει κάποιο πλεονέκτημα σε σχέση με τη χορήγηση αδρεναλίνης βαζοπρεσίνης σε χοίρειο μοντέλο κοιλιακής μαρμαρυγής.
Enabling user independence and creativity in ubiquitous computing environments
Authors: Μαυρομμάτη Ειρήνη
Published: January 2014

Η διατριβή αφορά τα Συστήματα Διάχυτου Υπολογισμού (Ubiquitous Computing Systems - Ubicomp), και προωθεί την συμμετοχή στην διαμόρφωση και τον έλεγχο τους από τους τελικούς χρήστες. Διερευνώνται από την σκοπιά της διαδραστικής σχεδίασης μέθοδοι, μοντέλα και μηχανισμοί διεπαφής, έτσι ώστε οι τελικοί χρήστες να αποκτήσουν ένα μεγαλύτερο βαθμό προσβασιμότητας στα οικιακά περιβάλλοντα διάχυτου υπολογισμού. Τα αποτελέσματα της παρούσας έρευνας ισχυροποιούν την άποψη πως η πρόσβαση των χρηστών με στόχο τον σχεδιασμό εφαρμογών διάχυτου υπολογισμού είναι μία προσέγγιση έγκυρη, η οποία πρέπει να διερευνηθεί περισσότερο, και να υποστηριχθεί από κατάλληλα συστήματα και πλατφόρμες Διάχυτου Υπολογισμού. Προωθείται η αντίληψη πως ο σχεδιασμός του συστήματος οφείλει να συμπεριλάβει την προσβασιμότητα από τους τελικούς χρήστες. Στο πλαίσιο αυτό της αναγκαιότητας δραστηριοποίησης των χρηστών δίνεται μια επισκόπηση σχετικών εργαλείων και μεθόδων διάδρασης. Τέλος, η έρευνα αυτή προσδιορίζει σφαιρικά τις διαστάσεις ενός εννοιολογικού και μεθοδολογικού πλαισίου για το σχεδιασμό συστημάτων διάχυτου υπολογισμού, τα οποία υποστηρίζουν τη δραστηριοποίηση των χρηστών και την ενδυνάμωση της δημιουργικότητας τους.